Novoročný príhovor starostu



**Vážení spoluobčania,**

po čare Vianoc budeme prežívať čoskoro prvé hodiny nového roka. Nový rok pre každého z nás znamená aj začiatok nových plánov, predsavzatí a nových cieľov, ktoré by sme počas nastávajúcich mesiacov chceli uskutočniť v súkromnom i pracovnom živote. Rok 2022,ktorý sme prežili v každodenných radostiach i starostiach, zostane už len v našich spomienkach. Každý z nás sa ho snažil naplniť čo najlepšie ako vedel, či už v oblasti pracovnej, rodinnej alebo osobnej. A na tom dobrom a pozitívnom je potrebné ďalej stavať, rozvíjať veci začaté a nebáť sa prekážok, ktoré určite **počas nastúpenej cesty prídu.**

Aj naša obec počas uplynulého roka prekonávala prekážky, ale tešila sa aj z dokončených diel a úspechov. Dúfam, že aj **vy — občania** ste prežívali úspechy a všetky pozitívne udalosti, ako aj vykonané práce na zveľaďovaní obce s radosťou a záujmom. **Pretože všetko, čo robíme, robíme pre zlepšenie a skvalitnenie života občanov.**

Napriek hektickej dobe, v ktorej žijeme, vyšším požiadavkám na ľudí, techniku a infraštruktúru a stále nedostatočným finančným zdrojom som presvedčený, že zveľaďovať a zvyšovať úroveň kvality života v našej obci sa nám spoločnými silami darí. Na to ale potrebujeme veľa úsilia, práce, jednaní, projektov a financií ale i **dobrej vôle, spolupráce a ochoty.**

**V prichádzajúcom novom roku** Vám v mene svojom a tiež i v mene svojich spolupracovníkov, v mene všetkých poslancov obecného zastupiteľstva, prajem veľa síl a šťastia v každodennom živote.

**Prijmite prosím aj želanie pevného zdravia, vzájomného pokoja a harmónie.**

Nech sa Vám plnia želania a plány, nech si vieme odovzdávať po celý rok dostatok lásky a porozumenia a mať ho kúsok aj pre tých, ktorí ho majú okolo nás nedostatok. Nech máme voči sebe navzájom ľudskú prajnosť, slušnosť, ohľaduplnosť a nech ju cítime aj okolo seba.

**Prajem Vám rok plný správnych rozhodnutí, radostných stretnutí a neutíchajúcu energiu na každý deň.**

**Prajem Vám šťastný a pokojný rok 2023.**

S úctou k Vám

Branislav Vávra